मनशा,
अाऊं... आऊं... आवय गेssss आयजूय आमचेर फातर मारलो मरे तुवें?
 कसलो बसलो म्हूण सांगू? आनी मारलो कित्याक तर थंय पोटा खातीर म्हजे दोळे तूं पाव खाता ते दिकेन लावन बशिल्ले म्हूण... हांवें भोकूंक लेगीत नासले तुका पूण आतां सांगतलें कितें? सदचीच गत जावन पडला. तुमचेर भोकले जाल्यार खातले तरी कितें हांव? अशें दर खीण अन्ना खातीर, आलाशिऱ्या खातीरचे तळमळे कोणा मांडयेर रडून सांगतलें?
 आवय आशिल्ली तिवूय म्हजे खातीर खावड सोदूंक गेली ती कितलो वेळ आयलीच ना... मागीर जेन्ना हांव ती गेल्ली त्या रस्त्या दिकेन धांवलें तेन्ना ती रस्त्या मदीं बेशुद्ध पडिल्ली दिसली... रगताची धार व्हांवताली, ती रक्तान थपथपून पडिल्ली निर्जीव!
 त्या दिसा सावन हांगा-थंय हेडत आसां हांव.
 चली (कोलूक) म्हणून तुमकां नाका न्ही हांव? हो तुमच्या मनशां मदलो लिंगभेद मोनजातिकूय लावंक लागलें रे तुमी? म्हजो भोंव-भोंव (आवाज) पेट्या (चलो) परस वेगळो रे मनश्यां? म्हजी कात आनी ताची एक समानूच. मागीर रंग वेगळे जावं पूण रगत आमचेंय तांबडें! !
 हायब्रीड पेट्यांक - सुण्यांक वा धर, सगळ्या वयल्या जातीचे मोनजातीक मात तुमी थोडे लिंग न्हय तर पयशे पळोवन घेतात. तेन्ना मात तुमचो डिमांड चली कोलग्यां खातीर चड आसता, फुडें तुमच्यांतले थोडे मनीस तांचो धंदो करता, तांचीं पेटकां (भुरगीं) विकतात, आनी तांचे हाल करून वडयतात. अरे आमकां जावपी यातना तुमकां कशी रे कळना? मोनजात पूण मोनी न्ही आमी, फरक इतलोच कांय भांगरा सारक्या मनशां कानार आमचो हो आवाज पावता जाल्यार कांय क्रूर मनशां कडेन हो आवाज पावल्यार लेगीत ते कानार केंस काडटात.
 ते आनी तुमचे व्हडां दबाज्यान जावपी उत्सव, उत्सवांत आमकांय लीन, तल्लीन जावपाक आवडटा, पूण तुमी ती भक्ती भंग करपाक जे माराण आनी फटाके लायतात ते तुमचे मजेक आमकां लजेक घालून एक दोन तरी आमच्या भाव - भयणांचो बळी घेतात तुमी!
 हे प्रस्न, यातना, खंत, संघर्श फक्त म्हजेच न्हय ही दर माजरांची, गायची मागीर ती पाळीव मोनजात जावं वा रानांतले हरण, हत्ती जावं तांचे प्रतिनिधित्व म्हणून हो म्हजो उलो तुमकां. जरी आमकां मोनजात म्हणली तरी तुमी भेड्डी जायनाकात! ! ह्या मोन्याजिवांक आपलोच एक खाशेलो आवाज आसा आमी मोनी न्हय! हें तुमी विसरनाकात.
 नाका नाका म्हजेर खोंट मारूं नाकात.
 आवय गेऽऽऽऽ! ! (आरड)
निश्पाप,
खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 